ארלוזור לב

ארלוזור (זוריק) לב (17 בספטמבר 1933, כפר ביל"ו – 9 באוקטובר 1973) היה טייס קרב ומפקד בחיל האוויר. שימש כמפקד בסיס רמת דוד כשפרצה מלחמת יום הכיפורים, ונהרג בהתרסקות מטוסו במהלך המלחמה.

 ביוגרפיה 
לב נולד ללאה ונחמיה, שהיו ממייסדי כפר ביל"ו, אחיהם של חנה ואבי. לב היה הילד הראשון שנולד בכפר. הוא קרוי על שמו של חיים ארלוזורוב, שנרצח כארבעה חודשים טרם הולדתו.

בילדותו היה פעיל בענפי המשק. הוא למד בבית חינוך רחובות, אחר כך בית הספר התיכון המאוחד ברחובות וסיים את לימודיו בבית הספר החקלאי כדורי.

התגייס עם חבריו לנח"ל בשנת 1951 ואחר כך עבר קורס טיס וסיים אותו בשנת 1953, יחד עם הטייס מיכאל בן-יוסף. לאחר הקורס הוצב כטייס דה הבילנד מוסקיטו. באחת מטיסות הניווט שעשה בדרום הארץ טס בגובה נמוך מאד, כמעשה קונדס, ופגע בטעות במכוניתו של הברון ג'יימס דה רוטשילד שהיה בסיור בדרום. בעקבות מעשה זה החליט הרמטכ"ל, רב-אלוף משה דיין, להדיח אותו מצה"ל. לאחר כשנה נעתר דיין לבקשתו של זוריק והסכים להחזירו לטיסות.

השתתף במבצע קדש כטייס מיסטר. בטרם נפתחה המלחמה נשלח לסיור מקדים במעבר המיתלה לבדוק האם יש במקום כוחות צבא מצריים. השתתף במלחמת ששת הימים כטייס מיראז' 3. בתחילת המלחמה שימש כמוביל מבנים לתקיפת שדות תעופה ערביים במסגרת מבצע מוקד. ב-8 ביוני, יומה הרביעי של המלחמה הפיל מיג 17 מצרי בירי תותחים. במהלך שירותו בחיל האוויר החל משנת 1968 למד כלכלה באוניברסיטת בר-אילן והתמחה בכלכלה חקלאית. בהיותו מפקד כנף החל לאסוף בבסיסו מטוסים ישנים שהיוו את הבסיס למוזיאון חיל האוויר.

בשנת 1970 התמנה לפקד על בסיס רמת דוד. ב-9 באוקטובר 1973 התנדב להצטרף, במקום טייס אחר שנהרג בהפצצות באותו בוקר, למבנה של מטוסי סקייהוק מטייסת 110 שיצא לתקיפה באזור פורט סעיד. כאשר המבנה חזר מהתקיפה, התרסק מטוסו מעל הים התיכון צפון-מערבית למוצב בודפשט. לאחר ההתרסקות הופנו לחיפושים באזור זוג מטוסי פנטום, זוג מטוסי סופר מיסטר, מסוק בל ומסוק יסעור. במהלך ניסיונות החיפוש נפגעו מאש נ"מ אחד ממטוסי הפנטום ואחד המסוקים. לב הוכרז כחלל שמקום קבורתו לא נודע. גם לאחר הסכם השלום עם מצרים נעשו סריקות יסודיות, שלא העלו תוצאות.

לב היה נשוי לטלי ואב לשישה ילדים: נוית, אופיר, אהוד, שמואל, גן ויעד. בנו אהוד נפטר בגיל 13, שנתיים לאחר נפילת מטוסו. בתו אופיר נישאה לטייס חיל האוויר , בנו של רפאל איתן. שלושה שבועות לאחר נישואיהם, נהרג רס"ן יורם איתן בתאונת טיסה. בנה של אופיר מנישואיה השניים הוא אל"ם יונתן מאיר, מפקד עוצבת ראם.

אחייניתו, מיכל הרצוג לבית אפק, היא רעיית נשיא המדינה יצחק הרצוג.

 לאחר מותו 
בשנת 2007, 34 שנים לאחר מותו, הוחלט להעניק ללב דרגת תת-אלוף מאחר שערב המלחמה היה אמור לעבור לתפקיד ראש מחלקת (כיום להק) כוח אדם של חיל האוויר.

דבורה עומר כתבה על ארלוזור לב ביוגרפיה בשם "פתאום באמצע החיים".

הכנס השנתי של "מועצת הדבש" בשיתוף עם משרד החקלאות נקרא על שמו.

 קישורים חיצוניים 







 "הטייס שאהב דבורים: תא"ל ארלוזור (זוריק) לב ז"ל, באתר kenes-media.com
 חלקת השקדים של תא"ל זוריק לב ז"ל, באתר היסטוריה על המפה, 9 ספטמבר 2023

 הערות שוליים 

קטגוריה:תתי-אלופים בחיל האוויר
קטגוריה:טייסי חיל האוויר הישראלי
קטגוריה:מפקדי בסיס רמת דוד
קטגוריה:אנשי היישוב ילידי הארץ
קטגוריה:כפר ביל"ו: אישים
קטגוריה:בוגרי בית חינוך רחובות
קטגוריה:בוגרי בית הספר כדורי
קטגוריה:חברי גרעיני נח"ל
קטגוריה:בוגרי אוניברסיטת בר-אילן
קטגוריה:חללי צה"ל במלחמת יום הכיפורים
קטגוריה:ישראלים שנהרגו בתאונות אוויריות
קטגוריה:חללי מערכות ישראל שמקום קבורתם לא נודע
קטגוריה:אישים המונצחים בגן הנעדרים בהר הרצל
קטגוריה:חיילי חיל האוויר במלחמת ששת הימים
קטגוריה:חיילי חיל האוויר במלחמת סיני
קטגוריה:חיילי חיל האוויר במלחמת יום הכיפורים
קטגוריה:ישראלים שנולדו ב-1933
קטגוריה:ישראלים שנפטרו ב-1973